钦定古今图书集成/明伦汇编/氏族典/第161卷 > 韩琦
## 钦定古今图书集成/明伦汇编/氏族典/第161卷 > 韩琦

按《宋史韩琦传》：“琦字稚圭，相州安阳人。父国华，琦风
骨秀异，弱冠举进士，名在第二。方唱名，太史奏日下
五色云见，左右皆贺，授将作监丞，通判淄州。入直集
贤院，监左藏库，历开封府推官、三司度支判官，拜右
司谏。凡事有不便，未尝不言，每以明得失、正纪纲、亲
忠直、远邪佞为急，前后七十馀疏。权知制诰，益利岁”
饥，为体量安抚使。赵元昊反，琦适自蜀归，论西师形
势甚悉，即命为陕西安抚使。进枢密直学士，副夏竦
为经略安抚、招讨使。大将任福违节度，没于好水川。
琦上章自劾，夺一官，知秦州。会四路置帅，以琦兼秦
凤经略、招讨、安抚使。庆历二年，为陕西四路经略安
抚、招讨使，屯泾州。元昊称臣，召为枢密副使。琦与范
仲淹、富弼皆以海内人望，同时登用，群小不便，毁言
日闻。琦乃请外。以资政学士知扬州，徙郓州、成德军、
定州兼安抚使，进大学士，又加观文殿学士，拜武康
军节度使、知并州。久之，求知相州。嘉祐元年，召为三
司使，未至，拜枢密使。三年，拜同中书门下平章事、集
贤殿太学士。六年，迁昭文馆大学士、监修国史，封仪
国公。英宗嗣位，以琦为仁宗山陵使，加门下侍郎，进
封卫国公。英宗得疾，太后垂帘听政。及太后还政，拜
琦右仆射，封魏国公。帝寝疾，琦入问起居，言“早建储
以安社稷”，即草制立颍王。神宗立，拜司空兼侍中，为
英宗山陵使。琦执政三世，或病其专。御史中丞王陶
劾琦不赴文德殿押班，为跋扈，琦请去，帝为黜陶。永
厚陵复土，琦不复入中书，坚辞位。除镇安、武胜军节
度使、司徒兼侍中，判相州。琦辞两镇，但领淮南。会种
谔擅取绥州，西边俶扰，改判永兴军，经略陕西。熙宁
元年，复请相州以归。河北地震，河决，徙判大名府，充
安抚使。王安石用事，散青苗钱，琦亟言之，不从，于是
请解四路安抚使，止领一路。安石欲沮琦，即从之。六
年，还判相州。八年，换节永丰军，未拜而薨。赠尚书令，
谥曰忠献，配享英宗庙庭。琦蚤有盛名，识量英伟，临
事喜愠，不见于色。论者以重厚比周勃，政事比姚祟。
其为学士临边，年甫三十，天下已称为韩公。忠彦使
辽，辽主问知其貌类父，即命工图之。其见重于外国
也如此。徽宗追论琦《定策勋》，赠魏郡王。子五人：忠彦、
端彦、纯彦、粹彦、嘉彦。